In nomine Domini, amen. Universis presentes litteras inspecturis, officialis Autissiodorensis, salutem in Domino. Notum facimus quod comparentibus judicialiter coram nobis in notarii publici et testium infra scriptorum ad hec vocatorum specialiter et rogatorum presentia, venerabilibus viris D. Jacobo de Villemer, presbytero canonico Autissiodorensi, archipresbyteroque Sancti-Prisci in ecclesia Autissiodorensi, suo et dicti sui archipresbyteratus nomine, ex una parte, et magistro Johanne Bouchardi etiam presbytero magistro in artibus, curato parochialis ecclesie de Seillenayo, Autissiodorensis diecesis in metis archipresbyteratus Sancti-Prisci situate, suo etiam et dicte sue parochialis ecclesie nomine, parte ex altera. Dicentes et asserentes partes ipse quod cum lis seu controversia et questionis materia dudum orta fuerit, coram nobis, inter ipsum D. Jacobum archipresb. actorem, parte ex una, et dictum magistrum Johannem curatum reum ex alia parte, ad causam tertie partis fructuum dicte parochialis ecclesie de Saillenayo prime annate, que fuerat dictus magister Johannes ipsius ecclesie curatus ad prefatum archipresbyterum, ad causam dicti sui archipresbyteratus spectantem, pro qua tertia parte petebat idem archipresbyter ab eodem curato centum solidos Turonenses, canonica tamen taxatione salva, fuissetque libellus super hoc ex parte dicti archipresbyteri contra dictum curatum, coram nobis, in scriptis editus, et lis super eo, ex parte dicti curati, legitime contestata atque prestitum hinc inde solitum et debitam calumnie juramentum... pro parte dicti curati ad sedem Senonensis metropolitane provocatum seu appellatum, ac apostolica nobis petiti et obtenti, causaque appellationi hujusmodi in dicta sede Senonensi introducta et in ea usque ad probationes pro parte dicti curati faciendas seu adducendas exclusive inter ipsas partes processum, prout hec et alia, ex tenore processus, tam coram nobis quam coram officiali Senonensi agitatorum dicebant partes ipse latius apparere. Hinc est quod partes ipse, sua mera et spontanea voluntate, recognoverunt ac palam et publice confesse fuerunt ibidem judicialiter coram nobis se per medium proborum virorum amicorum communium utriusque partis, de et super lite et processibus hujusmodi, tam de principali quam etiam de expensis, invicem amicabiliter concordasse in hunc qui sequitur modum: videlicet quod dictus magister Joannes Bouchardi, curatus, reddet et solvet, seu reddere et solvere tenetur, dicto D Jacobo Villemer, archipresbytero, tredecim libras Turonenses, scilicet tres libras seu sexaginta solidos Turon. pro dicta tertia parte fructuum dicte parochialis ecclesie de Seillenayo, pro prima annata, qua fuit ipse magister Johannes dicte ecclesie curatus, ad dictum archiprebyterum ad causam dicti sui archipresbyteratus spectantem, prout confessus est ipse juratus, sine dolo et fraude, ut dicebat, et reliquas decem libras Turon. pro expensis, et interesse ipsius archipresbyteri in prosecutione hujusmodi litis, tam coram nobis quam coram dicto officiali Senonensi, factis habitis et incursis, et quas tredecim libras Turonenses, ex causis premissis, reddere et solvere promisit dictus curatus eidem archipresbytero duobus terminis qui sequuntur: videlicet sex libras Turonenses in fine mensis junii presentis, et reliquas septem libras Turonenses adhuc infra festum hiemale B. Martini confessoris, proxime venturi; et deinde, post quemlibet terminum, ad ipsius archipresbyteri voluntatem et requestam. Presentique concordia mediante cessabunt dicte partes ab ulteriori dicte litis prosequutione, ipseque curatus prefate appellationi sic per eum a nobis ad dictam sedem Senonensem metropolitanam interjecte, sponte renuntiavit, atque voluit et consensit se per nos ad prefatam concordiam tenendam et inviolabiliter observandam, dictasque tresdecim libras Turonen. prefato archipresbytero reddendas et solvendas, in terminis supradictis sententialiter condemnari. Nosque, officialis prefatus, memoratum magistrum Johannem Bouchardi, curatum, ibidem presentem et consentientem, sententialiter condemnavimus et condemnamus presensentium litterarum tenore ad tenendum et inviolabiliter observandum concordiam supradictam nec-non ad reddendum et solvendum dicto domino Jacobo Villemer, archipresbytero dictas tresdecim libras Turon. ad vel infra terminos supradictos. Cui quidem sententie dictus magister Johannes, curatus, acquievit.... Datum et actum Autiss., sub anno Domini mellesimo quadringentesimo tricesimo nono, indictione secunda, die vero lune post festum Dei octava mensis junii, presentibus, etc.